Tatoeba sentences — language code: yue
風車嘅原理同水車大同小異，都係運用自然環境當中嘅某啲嘢嘅流動嚟帶動一個曉旋轉嘅輪軸結構，主要分別在於風車所使用嘅係風嘅動能：風車往往有住同水車好相似嘅設計，喺受到有返咁上下勁嘅風吹嗰時會轉，而呢股轉動表示股風將動能傳遞咗俾架風車，而如果將架風車駁落去第啲機械嗰度，就能夠帶動第啲機械跟住郁。風力發電都係用咗噉嘅原理。
喺水車同風車嘅例子入面，工程師用咗水同風嘅動能嚟俾動能落部機械度，但亦都有方法可以由非動能嘅來源嚟提供動能。
熱引擎就係將熱能轉化做動能嘅引擎，呢種引擎係廿一世紀嘅社會不或可缺，好多發電廠都係用咗將熱能轉化做動能嚟發電嘅，例如喺 2014 年，美國有成 85% 嘅電力都係靠蒸汽渦輪產生嘅。
想像以下噉嘅設計：假想而家有一個煙囪，下面有一缸水，缸水下面有個大火爐煲緊啲水；
個煙囪上少少嘅地方有個渦輪，個渦輪－好似水車同風車噉－喺有某啲液體或者氣體流過佢嗰陣會轉；
缸水滾嗰陣，啲水會變成好熱嘅水蒸汽，蒸汽會向上陞，然後就會向個渦輪施一股力，只要股力夠勁，個渦輪就會轉－跟住同水車以及風車同一道理，如果將渦輪駁落去某啲機械嗰度，就做到「用熱能帶動一部機械」嘅效果。
廿一世紀嘅發電廠好多時就係用一啲大規模嘅蒸汽渦輪，利用上述呢個原理，由燒煤炭或者核能等嘅熱力源嗰度帶動大型渦輪轉動。
一部機械仲可以由第部機械帶動：一部蒸汽渦輪嘅旋轉件如果駁落去一部發電機（簡單啲講就係能夠由機械能產生電功率嘅機械）就會產生電（帶有若干能量 E），而呢股電能夠透過電纜傳遞到去普通人嘅屋企嗰度。
呢股電如果通過一個（例如）電飯煲，一個普通市民就可以用電流過物體嗰陣時產生嘅熱能嚟煲飯－人類由太陽、風、水同埋各種燃料等嘅自然來源嗰度攞能量（睇吓發電廠），而啲機械因為得到能量而郁，跟住仲一部帶動下一部，形成咗令到現代社會能夠運作嘅機械系統。
構件係複合機械最基本嘅組成部份，包括（但唔淨只有）六大簡單機械，可以分做幾類：負責支撐住部機械嘅結構件、負責將力同能量轉化嘅機制、同埋負責令個使用者有得控制部機械嘅控制器三種。
除咗噉之外，架機械嘅形狀同色水都有一定作用，例如係話俾個使用者知部機械係做啲乜嘅（睇人因工程）。
機制，又或者叫「機件」，係指喺一部機械當中將力同能量轉化嘅構件，可以分做齒輪、輪系、凸輪、同連杆機構等多種。呢啲構件共通點係能夠改變啲力嘅方向同傳遞能量，令到部機械嘅 input 同 output 之間成某啲特定嘅關係。
齒輪係有牙、曉旋轉嘅構造，通常但唔一定呈大致圓形；可以按形狀分做好多種類。而一個由一大柞齒輪連埋一齊形成嘅系統就係所謂嘅輪系。
齒輪嘅輸入：一個旋轉；齒輪嘅輸出：另一個旋轉；用嚟用部機械其中一個部份嘅旋轉，帶動部機械第啲部份一齊跟住旋轉；用行話講嘅話，齒輪嘅作用係傳遞力臂。
凸輪係一個某一忽凸起咗嘅轆；可以按形狀分做好多種。跟住個凸輪郁嘅打直結構係個凸輪嘅從動件，所以機械工程上有凸輪同從動件一詞。
凸輪嘅輸入：一個旋轉；凸輪嘅輸出：一個直線郁動；將旋轉性嘅郁動轉化成打直嘅郁動；當一個凸輪因為受輪軸等其他部位影響而旋轉嗰陣，會以一定嘅頻率向一個喺佢側邊嘅直線結構施力，令到嗰個直線結構以一定頻率進行直線郁動。
連桿機構係若干個彼此之間以關節位連咗埋一齊嘅長條；最常見嘅有平面四連桿機構。
連桿機構嘅輸入：一個點嘅週期性郁動；連桿機構嘅輸出：另一個點嘅週期性郁動；如果兩個構件俾個工程師用連桿機構連埋咗一齊，假設個連桿機構唔變形（睇埋剛體），嗰兩個構件之間嘅距離同角度會成某啲特定不變嘅幾何關係，例如如果有兩個構件連咗喺同一個連桿機構嘅相鄰關節位，噉假設個連桿機構唔變形，兩個構件之間嘅距離唔會變（睇返算式 [1]）。
泵係用力嚟令流體（氣體或者液體）移動嘅構件；可以按照所使用嘅力嘅方向等嚟分做好多唔同種。
泵嘅輸入：力；泵嘅輸出：流體嘅郁動；用嚟傳遞部機械要用嘅流體。
喉嘴係靠局部或者完全阻礙管道嚟控制流體流動嘅構件；又係有分好多種類。
喉嘴嘅輸入：力；喉嘴嘅輸出：對流體郁動嘅限制； 用嚟俾使用者控制流體嘅流動。
結構件定義上係指一啲負責確保部機械嘅各部份唔會走位嘅構件：支架由桁架同樑等嘅元件組成埋一齊。
啤令起到支撐旋轉體嘅作用，令到郁動嘅部件之間嘅摩擦力減低，令部機行起上嚟暢順啲而且冇咁容易磨蝕，例如滾珠啤令（波啤令）就係一種常用嘅啤令，涉及用一粒粒滾珠保持個旋轉構件同一個外殼之間嘅分隔距離。
彈弓可以用嚟令到一個構件唔會偏離本身位置太多或者吊住某啲構件。
機械密封指啲用嚟確保部機械裏面嘅流體唔會流走嘅構件，例如係塞。
緊固件包括咗螺絲同窩釘等，作用在於將部機械嘅唔同構件固定埋一齊。
將部機械嘅唔同構件固定埋一齊，仲可以用銲接、軟銲、或者膠水等嘅方法，但用呢啲方法固定埋一齊嘅機械部件要分返開比較難（兩件銲接埋一齊嘅部件要夾硬分開往往會整爛兩件嘢），所以好多時工程師會比較想用螺絲等嘅緊固件－用緊固件接埋一齊嘅部件要分返開比較容易。
控制器包括咗感應器以及電腦等控制部機械嘅構件，作用在於自動監察部機械嘅運作（令部機械曉將自己維持喺一個能夠正常運作嘅狀態）以及俾個使用者控制部機械。
蒸汽機會內置一啲自動調溫器，喺溫度高得滯嗰陣會打開一個喉嘴，等凍水流入去部機械嗰度，令到成部機械嘅溫度大致上處於穩定，再複雜啲嘅機械可以內置具有人工智能程式嘅電腦，能夠展現更加複雜嘅自我控制能力，例如係各種內置可程式化邏輯控制器嘅機械噉。
一個渦輪嘅設計係要俾某啲流體（液體或者氣體）流過佢嘅旋轉件，令到個旋轉件旋轉（用咗輪軸原理）。
喺設計上，一個渦輪會有若干塊旋轉件喺一條軸周圍向外延伸，旋轉件會係噉咦打斜，所以當有流體流過嗰陣，流體所施嘅力會有一部份轉化成令個旋轉件轉嘅力。
渦輪最重要嘅用途係可以攞嚟發電：自然界有好多嘢都會流動，例如係水同風等等，郁緊嘅嘢都會帶有動能（睇古典力學），所以有可能由當中攞能量嚟用（功率來源）。
當流體流過人造嘅渦輪嗰陣，股能量愈勁（水流愈急或者風速愈高），可以帶動愈多質量跟住郁，發電機等嘅機械仲能夠將渦輪由流體吸收嘅動能變成電能。
想像一個噉嘅設計－有一條大嘅河由高處流去低處，一班工程師同建築工人喺高處嗰度起個水壩，用水壩控制住啲水（一般情況下唔俾水流過，但個水壩內有機制俾人喺需要嘅時候俾水流過），水壩當中有個渦輪，渦輪連接住一大柞發電機，每當開閘俾水流嗰陣，高處嘅水就會勁流落去低處（動能嘅量取決於質量 m同速度 v，所以當有極大量水快速噉流動，會有極大量嘅動能），令個渦輪郁，發電機將大量嘅動能轉化成大量嘅電能，呢啲電能可以用電纜傳送返去城市嗰度使用，或者用電池嘅型式儲起。
蒸汽機有好多用途：蒸汽機能夠產生旋轉，而旋轉嘅動能（唔淨只係蒸汽機嘅）可以用嚟做好多嘢。
舉個簡化嘅例子說明，想像一個火車頭，火車頭上面有部蒸汽機，以及產生蒸汽要用嘅架生同物料（水同燃料等），令嗰部蒸汽機可以係噉行一段時間，而個火車頭嘅設計係用咗好多個齒輪同輪軸，用部蒸汽機嘅旋轉部份嘅旋轉帶動個火車頭嘅轆跟住旋轉，如果部蒸汽機嘅力夠勁，就能夠令個火車頭以高速前進。
呢條式講嘅係，週期（T：係指個鐘擺每幾耐重複一次擺動）取決於三個數－ 2π（圓周率兩倍）、ℓ（吊住個鐘擺條繩嘅長度）、同 g（標準重力），當中圓周率係常數， g 喺地球上會係常數，而 ℓ 要維持不變好容易－即係話一個噉嘅鐘擺嘅週期會係一個恆定不變嘅數值，於是人就可以靠數住個鐘擺擺咗幾多次嚟計時間，例：設計一個鐘，個鐘擺條繩嘅長度設好咗，令個鐘擺會每 1 秒擺一次，如果個鐘擺有用齒輪等機制駁落去一支秒針嗰度，就會做得到用個鐘擺計時嘅效果。